শিশু হারনেস

থাম্ব|ডানে|x২২০পিক্সেল|সুরক্ষা হারনেসসহ মা ও শিশু
**শিশু হারনেস** (বিকল্প নাম: শিশু টেদার, হাঁটার হারনেস, ব্রিটিশ ইংরেজি: ওয়াকিং রেইনস) হলো একটি সুরক্ষা সরঞ্জাম যা অনেক সময় বাবা-মা বা পরিচর্যাকারীর সাথে হাঁটার সময় শিশুরা পরিধান করে। শিশু হারনেস মূলত টডলার (টলমল করে হাঁটা শিশু) এবং প্রাক-স্কুল বয়সী শিশুদের ক্ষেত্রে সবচেয়ে বেশি ব্যবহৃত হয়। তবে এগুলো অপেক্ষাকৃত বড় শিশুদের ক্ষেত্রেও ব্যবহৃত হতে পারে, বিশেষ করে যাদের বিশেষ তদারকি প্রয়োজন যেমন—ADHD বা অটিজম আক্রান্ত শিশু। এর বিভিন্ন ধরণ রয়েছে, তবে সবগুলোর ক্ষেত্রেই শিশু এটি পরিধান করে এবং এতে একটি লিড (টেদার) বা রশি থাকে যা বাবা-মা বা পরিচর্যাকারী ধরে রাখেন। সময়ের সাথে সাথে সাংস্কৃতিক নিয়ম এবং সন্তান লালন-পালন পদ্ধতির পরিবর্তনের সাথে শিশু হারনেসের নকশা ও উদ্দেশ্য পরিবর্তিত হয়েছে এবং এটি বর্তমানে একটি সাধারণ বিতর্কের বিষয়ে পরিণত হয়েছে।

## ব্যবহার ও উদ্দেশ্য

শিশু হারনেস মূলত হাঁটার সময় শিশুদের নিরাপত্তা নিশ্চিত করার জন্য তৈরি করা হয়েছে যাতে তারা তাদের বাবা-মা বা পরিচর্যাকারীর থেকে বিচ্ছিন্ন না হয়ে পড়ে। এছাড়া, কিছু হারনেস শিশুকে স্ট্রোলার বা হাই চেয়ারে নিরাপদে বসিয়ে রাখতেও ব্যবহৃত হতে পারে। সাধারণত এক থেকে চার বছর বয়সী শিশুদের জন্য এটি ব্যবহৃত হয়। শিশু হারনেসের ব্যবহার নির্ভর করে শিশুর বয়স ও পরিপক্কতা এবং সেই সাথে রাস্তাঘাটের ভিড় বা সম্ভাব্য বিপদের আশঙ্কার মতো বিভিন্ন বিষয়ের ওপর। স্নায়বিক এবং স্বাস্থ্যগত অবস্থাও এক্ষেত্রে বিবেচনা করা হতে পারে, বিশেষ করে অনন্য তদারকি প্রয়োজন এমন বড় শিশুদের ক্ষেত্রে।

## ইতিহাস

থাম্ব|বিংশ শতাব্দীর শুরুর দিকের একটি শিশু সুরক্ষা হারনেসের কারিগরি নকশা

### ১৯০০-এর আগে

বিংশ শতাব্দীর আগের শিশু হারনেস সম্পর্কে খুব কম নথি পাওয়া গেলেও, এগুলো সম্ভবত সপ্তদশ ও অষ্টাদশ শতাব্দীতে ব্যবহৃত 'লিডিং স্ট্রিংস' থেকে উদ্ভূত হয়েছে। ঊনবিংশ শতাব্দীর শেষের দিকের প্রমাণ অনুযায়ী, এগুলো মূলত পোশাকের অংশ হিসেবে বিবেচিত হতো যা মূলত হাঁটতে শেখা শিশুরা পরিধান করত। ১৮৭৪ সালে নিউ জার্সিতে পেটেন্ট করা "বেবি-এক্সারসাইজিং করসেট"-এর লক্ষ্য ছিল শিশুদের "স্বাভাবিকের চেয়ে অনেক দ্রুত এবং সহজে হাঁটতে শিখতে সাহায্য করা।"

### বিংশ শতাব্দীর শুরু

১৯০০ সালের পর নকশাগুলো পোশাকের ধরণ থেকে বিশেষায়িত সুরক্ষা হারনেসে রূপান্তরিত হয়, যা সাধারণত "একটি কোমর বেল্ট এবং তার সাথে যুক্ত কাঁধের স্ট্র্যাপ... এবং শিশুর ওজন ধরে রাখার জন্য একটি ঝুলন্ত স্ট্র্যাপের সমন্বয়ে" তৈরি হতো। যদিও হারনেসের শুরুর দিকের পেটেন্টগুলোতে সম্ভাব্য বিপদ থেকে সুরক্ষার কথা উল্লেখ ছিল, বিংশ শতাব্দীর শুরুর নকশাগুলো "বিশেষভাবে আঘাত প্রতিরোধ করার দিকে পরিচালিত ছিল।" নিরাপত্তাকে প্রধান অগ্রাধিকার দেওয়ার ফলে নকশাগুলো এমনভাবে পরিবর্তিত হয় যাতে "শিশুকে চেয়ার বা গো-কার্টে দাঁড়িয়ে থাকা অবস্থায় ধরে রাখা যায় এবং এর ফলে শিশুর পড়ে যাওয়ার ঝুঁকি রোধ করা যায়।" এই সময়ের হারনেসগুলো সাধারণত চামড়া দিয়ে তৈরি হতো, এবং কিছু নকশায় ছোট ছোট ঘণ্টিও লাগানো থাকত।

থাম্ব|বামে|১৯৪২ সালে মার্কিন যুক্তরাষ্ট্রের মিশিগানের ডেট্রয়েট চিড়িয়াখানায় সুরক্ষা হারনেস পরা এক শিশু

### ১৯৪০-১৯৮০-এর দশক

১৯৪০-এর দশকের মধ্যে যুক্তরাজ্যে শিশু হারনেস বেশ প্রচলিত হয়ে ওঠে। ১৯৫০-এর দশকে যুক্তরাজ্য এবং মার্কিন যুক্তরাষ্ট্রে নকশাগুলোতে পরিবর্তন আসতে শুরু করে এবং চামড়ার পরিবর্তে ফিতে বা 'ওয়েবিং' ব্যবহার শুরু হয় এবং সেই সাথে বিশেষ ফিলিংস যুক্ত করা হয় যাতে বাবা-মা বা পরিচর্যাকারীদের জন্য হারনেস ব্যবহার করা সহজ হয়।

১৯৫০-এর দশকের মাঝামাঝি সময়ে যুক্তরাজ্যের বিভিন্ন স্থানীয় সংগঠন সড়ক নিরাপত্তা অভিযানের অংশ হিসেবে শিশু হারনেস ব্যবহারের সুপারিশ করতে শুরু করে। সুপারিশের পাশাপাশি এই সংগঠনগুলো শিশু হারনেসের ওপর ধার্যকৃত ৩০ শতাংশ বিক্রয় কর বাতিলের ওপরও জোর দেয়। তাদের যুক্তি ছিল কর তুলে নেওয়া হবে "সরকার ছোট শিশুদের নিরাপত্তার বিষয়ে আন্তরিকভাবে আগ্রহী—তার একটি লক্ষণ।" শিশু হারনেস সংক্রান্ত সম্ভাব্য আইন নিয়ে বিতর্ক ১৯৬০-এর দশকেও চলতে থাকে এবং ব্রিটিশ স্ট্যান্ডার্ড ইনস্টিটিউট নতুন সুরক্ষা মানদণ্ড জারি করে। ১৯৬৪ সালের নভেম্বরের পরের সমস্ত নকশাকে নকশা এবং উপকরণ—উভয় ক্ষেত্রেই "কঠোর পারফরম্যান্স পরীক্ষার" মুখোমুখি হতে হয়।

১৯৬০-এর দশকে নকশা আরও উন্নত হয় এবং রোল্যান্ড চিথাম ১৯৬১ সালে প্রথম টেরিলিন ওয়েবিং হারনেস উদ্ভাবন করেন। ১৯৬২ সালে বাজারে আসা এই নতুন ফিতেজাতীয় উপকরণটি ঘর্ষণ এবং আর্দ্রতা প্রতিরোধী ছিল এবং কোম্পানিটি দাবি করেছিল যে এই নকশাটি ছিল "কার্যত চিরস্থায়ী।" নতুন উপকরণগুলো আগের সংস্করণগুলোর চেয়ে হালকা ছিল এবং হারনেসটি পাঁচ মিনিটে ধুয়ে শুকিয়ে নেওয়া যেত বলে কোম্পানি এটিকে আরও স্বাস্থ্যকর বলে দাবি করেছিল।

১৯৭০ থেকে ১৯৯০-এর দশকের মধ্যে শিশু হারনেসের নকশা মূলত অপরিবর্তিত ছিল, যার একমাত্র উল্লেখযোগ্য পরিবর্তন ছিল ধাতব অংশের পরিবর্তে প্লাস্টিকের ব্যবহার। ১৯৮৭ সালে পেটেন্ট করা "রিস্ট লিঙ্ক" বা কবজির ফিতে ছিল একটি বড় ব্যতিক্রম যা বুকের হারনেস অংশটি বাদ দিয়ে দুই প্রান্তে দুটি লুপসহ একটি ফিতে নিয়ে গঠিত ছিল। একটি লুপ শিশুর কবজিতে লাগানো থাকত এবং অন্যটি অভিভাবক ধরে রাখতেন। এর উদ্দেশ্য ছিল বাবা-মায়ের হাতকে মুক্ত রাখা। কবজির ফিতের এই নকশাটি "যেকোনো আকার বা বয়সের শিশুর জন্য উপযোগী" বলে উল্লেখ করা হয়েছিল।

থাম্ব|১৯৭০-এর দশকের যুক্তরাজ্যের একটি সাধারণ শিশু হারনেস

### ১৯৯০-পরবর্তী সময়

যুক্তরাজ্যে ১৯৯৩ সালের জেমস বালজার হত্যাকাণ্ডের পর শিশু হারনেসের বিক্রি "নাটকীয়ভাবে বৃদ্ধি পায়" এবং কিছু দোকানে ক্রমবর্ধমান চাহিদা মেটাতে গিয়ে সব হারনেস বিক্রি হয়ে যায়। দুই বছর পর, চাইল্ড অ্যাক্সিডেন্ট প্রিভেনশন ট্রাস্ট তাদের "সেভেন স্টেপস ফর সেফটি ক্যাম্পেইন"-এর অংশ হিসেবে শিশু হারনেস ব্যবহারের সুপারিশ করে।

থাম্ব|বামে|alt=ইলেইন স্টিফেন এমবিই|২০১১ সালে শিশু সুরক্ষায় অবদানের জন্য এমবিই পদকসহ ইলেইন স্টিফেন

২০০৫ সালে, দীর্ঘ ৪০ বছর ধরে প্রায় একই ধরণের নকশা প্রচলিত থাকার পর, শিশু হারনেসের একটি বিকল্প নকশা তৈরি করা হয় যেখানে সাধারণ স্ট্র্যাপের সাথে একটি নরম খেলনা যুক্ত করা হয়। মার্কিন যুক্তরাষ্ট্রের গোল্ডবাগ ইনকর্পোরেটেড কর্তৃক উদ্ভাবিত এই নতুন নকশাটি মূলত "একটি ব্যাকপ্যাক... যা পশু বা মানুষের প্রতিকৃতি বা অবয়ব ধারণ করে" এবং এতে একটি "স্টোরেজ পাউচ" বা ছোট পকেটও থাকে। হারনেসের কাঁধ ও কোমরের স্ট্র্যাপগুলো সেই অবয়বের হাত-পা হিসেবে এবং টেদার বা রশিটি একটি লেজ হিসেবে যুক্ত থাকে। বানর, জিরাফ এবং টেডি বিয়ারের মতো বিভিন্ন জনপ্রিয় নরম খেলনার সমন্বয়ে তৈরি এই নকশাগুলো "হারনেস বাডিস" নামে বাজারজাত করা হয়। এর মূল উদ্দেশ্য ছিল আরও বেশি আরামদায়ক ও নতুনত্ব প্রদানের মাধ্যমে শিশুদের হারনেস পরার প্রতি কোনো অনিহা থাকলে তা দূর করা।

২০০৭ সালে, স্কটিশ প্রাথমিক বিদ্যালয়ের শিক্ষিকা ইলেইন স্টিফেন, এমবিই ওয়াকোডাইল হারনেস চালু করেন। 'ডি মন্টফোর্ট ইউনিভার্সিটি'-র দ্য ডিজাইন ইউনিটের সাথে অংশীদারিত্বে উদ্ভাবিত এই নকশাটি ছিল প্রথম শিশু হারনেস যা একাধিক শিশুর জন্য ব্যবহার করা যেত, যার ফলে দুই বা ততোধিক শিশু একসাথে পাশাপাশি হাঁটতে পারত। প্রতিটি শিশুর জন্য একটি সরলীকৃত সুরক্ষা বেল্ট থাকে যা শিশুদের সমান্তরাল সারির মাঝে থাকা একটি বর্ধনযোগ্য মডুলার সেকশনের যেকোনো কানেকশন পয়েন্টে লাগানো যায়।

২০১৪ সালের মে মাসে, ব্রিটিশ খুচরা বিক্রেতা প্রতিষ্ঠান বুটস তাদের শিশু হারনেসের সংগ্রহের জন্য সমালোচিত হয়, কারণ কেউ কেউ মনে করেছিলেন এর রঙ ও নকশাগুলো ঐতিহ্যগত লিঙ্গ ভূমিকাকে জোরদার করছে। কোম্পানিটি দুটি হারনেস বিক্রি করছিল; একটি নীল রঙের যাতে লেখা ছিল "ট্রেন ড্রাইভার" এবং অন্যটি গোলাপী রঙের যাতে লেখা ছিল "লিটল কাপকেক" এবং এটি স্পষ্টভাবে "মেয়েদের জন্য হাঁটার হারনেস" হিসেবে লেবেল করা ছিল। হারনেসগুলোর একটি ছবি ইন্টারনেটে ভাইরাল হওয়ার পর, খুচরা বিক্রেতা প্রতিষ্ঠানটি প্যাকেজিং পরিবর্তনের প্রতিশ্রুতি দেয় এবং "লিঙ্গভিত্তিক গৎবাঁধা ধারণা প্রতিরোধের প্রতি তাদের প্রতিশ্রুতি" পুনর্ব্যক্ত করে।

## প্রকারভেদ

### সাধারণ হারনেস

থাম্ব|ডানে|১৫৬পিক্সেল|একটি সাধারণ স্টাইলের হারনেস পরা শিশু
সাধারণ নকশাটি সাধারণত একটি কোমর বা বুকের স্ট্র্যাপ এবং দুটি কাঁধের স্ট্র্যাপ নিয়ে গঠিত যা একটি সহজ বুকের হারনেস তৈরি করে এবং এর ক্লিপ বা খোলার অংশটি সাধারণত শিশুর পেছনে থাকে। একটি হাঁটার লিড বা রশি বুকের হারনেসের পেছনে বা পাশে লাগানো হয় এবং অভিভাবক শিশুর পেছনে থেকে এটি ধরে রাখেন। এই নকশাটি কখনো কখনো হাঁটার পাশাপাশি স্ট্রোলার বা হাই চেয়ারে শিশুকে নিরাপদে আটকে রাখতে ব্যবহৃত হয়। এটি ঐতিহাসিকভাবে সবচেয়ে প্রতিষ্ঠিত নকশা এবং সাধারণ শৈলীর এই হারনেসগুলো চামড়া বা ওয়েবিং দিয়ে তৈরি হয় এবং মূলত চার বছর বা তার কম বয়সী শিশুদের জন্য বিক্রি করা হয়।

### ক্যারেক্টার হারনেস

ক্যারেক্টার হারনেস সাধারণ শিশু হারনেসের কার্যকারিতার সাথে একটি নরম খেলনার সংমিশ্রণ ঘটায়। কিছু নকশা বানর, টেডি বিয়ার বা খরগোশের মতো সাধারণ নরম খেলনা চরিত্রের ওপর ভিত্তি করে তৈরি; আবার অন্যগুলো সুপরিচিত বিনোদনমূলক চরিত্রের ওপর ভিত্তি করে তৈরি করা হয়। ক্যারেক্টার হারনেসের মৌলিক বৈশিষ্ট্যগুলো সাধারণ হারনেসের মতোই থাকে, তবে প্রায়ই এর খোলার অংশটি সামনের দিকে থাকে এবং অতিরিক্ত আরাম ও নতুনত্বের মাধ্যমে এটি শিশু ও অভিভাবকদের কাছে আরও আকর্ষণীয় করার চেষ্টা করা হয়। কিছু হারনেসে ছোট স্টোরেজ পকেটও থাকে।
থাম্ব|বামে|x২৫০পিক্সেল|ক্যারেক্টার হারনেস পরা একটি শিশু

### ব্যাকপ্যাক হারনেস

ব্যাকপ্যাক হারনেস একটি সাধারণ হারনেস এবং একটি ব্যাকপ্যাকের কার্যকারিতাকে একত্রিত করে। এই নকশাগুলো মূলত একটি ছোট আকারের ব্যাকপ্যাকের ওপর ভিত্তি করে তৈরি হয় যেখানে একটি লিড বা রশি সংযোগ করার ব্যবস্থা থাকে। ক্যারেক্টার হারনেসের মতো ব্যাকপ্যাক হারনেসেও সাধারণত সামনের দিকে খোলার ব্যবস্থা থাকে এবং এটি একই বয়সের শিশুদের জন্য সাধারণ হারনেসের বিকল্প হিসেবে বাজারজাত করা হয়।

### রিস্ট লিঙ্ক (কবজির ফিতে)

একটি রিস্ট লিঙ্ক (কখনো কখনো কবজির স্ট্র্যাপ বলা হয়), হলো একটি সাধারণ ফিতে বা স্ট্র্যাপ যার দুই প্রান্তে দুটি লুপ থাকে। একটি লুপ শিশুর কবজিতে পরা হয় এবং অন্যটি অভিভাবক ধরে রাখেন। সাধারণত এই লুপগুলো শিশুর কবজির আকার অনুযায়ী সমন্বয় করা যায় এবং স্ট্র্যাপটিতে প্রায়ই একটি ইলাস্টিক অংশ থাকে যা কোনো আকস্মিক ঝটকা শোষণ করে আঘাত প্রতিরোধ করে। কিছু রিস্ট লিঙ্কে সাধারণ ফিতের পরিবর্তে শক্ত কুণ্ডলী পাকানো লাইন ব্যবহার করা হয়। রিস্ট লিঙ্কগুলো কখনো কখনো অপেক্ষাকৃত বড় বা "জুনিয়র" বয়সের শিশুদের জন্য উপযোগী হিসেবে বাজারজাত করা হয় এবং যেসব শিশু সাধারণ হারনেস ব্যবহারের বয়স পার করে ফেলেছে তারা মাঝেমধ্যে এটি ব্যবহার করে।

### বিশেষ চাহিদাসম্পন্ন শিশুদের হারনেস

স্বাস্থ্যগত বা আচরণগত অবস্থার কারণে যেসব বড় শিশু এবং কিশোর-কিশোরীদের বিশেষ তদারকি প্রয়োজন, তাদের জন্য বড় আকারের এবং মাঝেমধ্যে ফরমায়েশি বা বিশেষভাবে তৈরি শিশু হারনেস পাওয়া যায়। এই নকশাগুলো ভিন্ন ভিন্ন হয়, তবে প্রায়ই এতে সাধারণ হারনেসের চেয়ে আলাদা বৈশিষ্ট্য থাকে যেমন—সাপোর্ট হ্যান্ডেল, লক করার সুবিধা এবং হারনেসটি যেন শিশু নিজে খুলে ফেলতে না পারে সেজন্য অতিরিক্ত স্ট্র্যাপের ব্যবস্থা।

### ক্রীড়া/বিনোদনমূলক হারনেস

যদিও প্রতিদিন ব্যবহারের জন্য এগুলো নকশা করা হয় না, তবে কিছু সুনির্দিষ্ট বিনোদনমূলক কাজ যেমন—হাইকিং বা স্কিইং-এর জন্য কিছু বিশেষজ্ঞ শিশু হারনেস বিদ্যমান। এই ধরণের হারনেসগুলোতে খেলাধুলার প্রশিক্ষণ কৌশলে শিশুদের সহায়তা করার জন্য দীর্ঘতর লিড বা রশির মতো অনন্য বৈশিষ্ট্য থাকে।

## সাধারণ বিতর্ক
শিশু হারনেস ব্যবহারের বিষয়ে কিছু মতপার্থক্য রয়েছে যা নিরাপত্তা, শারীরিক স্বাস্থ্য, মানসিক বিকাশ/আচরণ এবং সেই সাথে পিতামাতার লালন-পালন দর্শন ও শৈলীর মতো বেশ কিছু বিষয়ের ওপর ভিত্তি করে আবর্তিত হয়। এ নিয়ে অভিভাবক (এবং যারা অভিভাবক নন) ছাড়াও শিশু যত্ন এবং শিক্ষা বিশেষজ্ঞদের মধ্যে মতামত বিভক্ত।

### নিরাপত্তা

যারা শিশু হারনেস ব্যবহার করেন বা ব্যবহারের পরামর্শ দেন, তারা বলেন যে এটি শিশুকে বিশেষ করে যারা বেশি চঞ্চল তাদের অধিক নিরাপত্তা প্রদান করে। যেসব পিতামাতা এবং পরিচর্যাকারী শিশু হারনেস ব্যবহারের পক্ষে, তারা মূলত টডলার বা ছোট শিশুদের নিজের অজান্তেই বিপদে ফেলার প্রবণতাকে এর ব্যবহারের প্রধান কারণ হিসেবে উল্লেখ করেন। কিছু শিশু যত্ন বিশেষজ্ঞ হারনেসের প্রতিরোধমূলক নীতির কথা বলেন যা শিশুকে ঝুঁকিপূর্ণ পরিস্থিতি থেকে দূরে রাখতে সাহায্য করে। ১৯৯১ সালে 'আর্কাইভস অফ ডিজিজ ইন চাইল্ডহুড' জার্নালের একটি প্রতিবেদনে বলা হয়েছে যে, যুক্তরাজ্যের বৃহত্তর লন্ডন এবং বার্মিংহাম এলাকায় ঘটা শিশুদের ছয়টি প্রাণঘাতী দুর্ঘটনা হারনেস (রেইনস) ব্যবহারের মাধ্যমে প্রতিরোধ করা সম্ভব ছিল। শিশু যত্নের সাথে জড়িত যারা মনে করেন যে "যত্ন এবং নিরাপত্তাই তাদের এক নম্বর অগ্রাধিকার," তাদের কাছে হারনেস কিছু পরিস্থিতিতে "সেরা বিকল্প" হতে পারে।

অন্যরা দাবি করেন যে শিশু হারনেসের নিরাপত্তার সুবিধাগুলো নগণ্য, অথবা অন্তত বিভিন্ন গবেষণা অনুযায়ী এগুলো এখনও অজানা। ২০১৯ সালে আমেরিকান একাডেমি অফ পেডিয়াট্রিক্স-এর ইনজুরি প্রিভেনশন কাউন্সিলের চেয়ারম্যান বেঞ্জামিন হফম্যান বলেন যে, "[নিরাপত্তা] লিডগুলোর সাথে সম্পর্কিত আঘাতের কোনো তথ্য নেই" এবং "পিতামাতারা কেন এগুলো ব্যবহার করেন এবং এর সুবিধা কী হতে পারে সে সম্পর্কে তথ্যের অভাব রয়েছে।" তিনি আরও যোগ করেন যে "আঘাতের দৃষ্টিকোণ থেকে" হারনেসে জড়িয়ে যাওয়া বা শ্বাসরোধের মতো সম্ভাব্য উদ্বেগ রয়েছে এবং "লিড বা রশির কারণে দুর্ঘটনাবশত আপনার শিশু হোঁচট খেয়ে পড়ে যাওয়ার ঝুঁকিও থাকে।" অন্যান্য চিকিৎসকরাও বলেছেন যে রিস্ট লিঙ্ক/স্ট্র্যাপের মতো শিশু হারনেসের কিছু নকশা শিশুদের জন্য বিপজ্জনক হতে পারে কারণ এগুলো প্রয়োজনে পর্যাপ্ত শারীরিক সহায়তা দেয় না এবং এতে শিশুর সহযোগিতারও প্রয়োজন হয় যা সবসময় নাও থাকতে পারে।

### শারীরিক স্বাস্থ্য

যারা শিশু হারনেস ব্যবহার করেন বা এর সাথে একমত পোষণ করেন, তারা প্রায়ই দাবি করেন যে এগুলো শিশুকে হাঁটার সুযোগ দিয়ে তাদের শারীরিক স্বাস্থ্যের উন্নতি ঘটায় এবং এর মাধ্যমে ব্যায়ামের সুযোগ তৈরি হয়। এই যুক্তিগুলো বিশেষ করে তখন বেশি দেওয়া হয় যখন হারনেস ব্যবহারের বিষয়টিকে শিশুকে স্ট্রোলার বা ঠেলার গাড়িতে বসিয়ে রাখার সাথে তুলনা করা হয় যেখানে শিশু হাঁটার (বা দৌড়ানোর) সুযোগ পায় না। চাইল্ড ডেভেলপমেন্ট GCSE-র শিক্ষার্থীদের জন্য লেখা ২০০১ সালের একটি পাঠ্যপুস্তকে উল্লেখ করা হয়েছে যে "টডলারদের জন্য নিরাপত্তা হারনেসসহ হাঁটার রশি অপরিহার্য, কারণ তারা প্রাপ্তবয়স্কদের নিয়ন্ত্রণে থেকে হাঁটার দক্ষতা অর্জন করতে পারে।" চাইল্ড ডেভেলপমেন্টের ক্যামব্রিজ ন্যাশনাল কোয়ালিফিকেশনের ২০১৯ সালের হ্যান্ডবুকটিতে এক থেকে পাঁচ বছর বয়সী শিশুদের "সুস্থতা এবং বিকাশ ত্বরান্বিত করার" সঠিক সরঞ্জাম হিসেবে শিশু হারনেসকে একটি "প্রধান উপাদান" হিসেবে তালিকাভুক্ত করা হয়েছে।

যারা শারীরিক স্বাস্থ্যের ভিত্তিতে শিশু হারনেসের বিরোধিতা করেন, তারা প্রায়ই হারনেসের অপব্যবহার এবং/অথবা আঘাতের ঝুঁকির কথা উল্লেখ করেন। এ ধরণের উদ্বেগের মধ্যে রয়েছে কীভাবে কিছু পিতামাতা বা পরিচর্যাকারী "রশিতে হেঁচকা টান দিতে পারেন বা শিশুকে টেনে নিয়ে যেতে পারেন।" এছাড়া কিছু বিরোধী ব্যক্তি দাবি করেন যে হারনেসগুলো চলাফেরা সীমিত করার জন্য একটি "শিকল" হিসেবে কাজ করে এবং হারনেস যে চলাফেরার সীমা তৈরি করে তার বাইরে অন্বেষণ করতে পারে এমন শিশুদের তুলনায় এর শারীরিক স্বাস্থ্যের সুবিধা নেই বললেই চলে। অধিকন্তু, কেউ কেউ মনে করেন শিশু হারনেস নিয়ম তৈরির বিকল্প হিসেবে কাজ করে, যার ফলে পিতামাতারা (জেনেশুনে বা অজান্তে) "কম উপস্থিত থেকেও বেশি স্বাধীনতা" তৈরি করেন এবং "সম্ভাব্য বিপজ্জনক স্থানে" তাদের শিশুর আচরণের প্রতি সচেতনতা কমিয়ে দেন।

### মানসিক বিকাশ/আচরণ

শিশু হারনেসের প্রবক্তা এবং ব্যবহারকারীরা যুক্তি দেন যে হারনেস শিশুকে নিরাপদে ঘোরাফেরার সুযোগ দেয় এবং এটি "পিতামাতা বা পরিচর্যাকারীর পাশে থাকতে শেখানোর জন্য একটি দরকারী যোগাযোগ সরঞ্জাম এবং শিক্ষাদান পদ্ধতি" হিসেবে কাজ করে। এভাবে এটি তাদের সীমানা বুঝতে, সম্ভাব্য বিপদ চিনতে এবং কখন অন্বেষণ করা অনিরাপদ বা অনুচিত হতে পারে তা শিখতে সাহায্য করে। প্রবক্তারা দাবি করেন যে যখন সঠিক "উপায়ে শিক্ষার সরঞ্জাম হিসেবে" ব্যবহার করা হয়, তখন হারনেস শিশুর ওপর কোনো "নেতিবাচক প্রভাব ফেলবে না।" এছাড়া কিছু সমর্থক তাদের নিজেদের স্মৃতিচারণ করে বলেছেন যে হারনেস পরা তাদের কাছে এক ধরণের আনন্দ বা খেলা ছিল। কিছু বিশেষ পরিস্থিতিতে, বিশেষ চাহিদাসম্পন্ন শিশুদের স্বাস্থ্যের বিশেষজ্ঞরাও হারনেস ব্যবহারের পরামর্শ দেন যাদের তদারকির প্রয়োজনীয়তা সাধারণ শিশুদের থেকে ভিন্ন হতে পারে।

যারা শিশু হারনেসের বিরোধিতা করেন তারা এগুলোকে এমন একটি সরঞ্জাম হিসেবে দেখেন যা নিয়মকানুন এবং সম্ভাব্য বিপদ সম্পর্কে শিখন ও মানসিক বিকাশকে বিলম্বিত বা সীমিত করে। কেউ কেউ হারনেসকে বিকল্প "বেবিসিটার" বা পরিচর্যাকারীদের জন্য দায়িত্ব থেকে "ছুটি নেওয়ার" একটি উপায় হিসেবে মনে করেন। তারা একে একটি "স্বল্পমেয়াদী সাময়িক সমাধান" হিসেবে গণ্য করেন যার ফলে পিতামাতারা শিশুদের গুরুত্বপূর্ণ নিরাপত্তা এবং সাংস্কৃতিক নিয়মগুলো শেখান না। কিছু মনোবিজ্ঞানী যুক্তি দিয়েছেন যে শিশু হারনেস ছোট শিশুদের স্বাভাবিক কৌতূহলকে সীমিত করে এবং তাদের আত্ম-নিয়ন্ত্রণ অর্জনে বাধা দেয়, যা পরবর্তী জীবনে তাদের নিয়ম বোঝার ও মান্য করার ক্ষমতা কমিয়ে দেয়। এছাড়া হারনেস পরা শিশুর জন্য বিব্রতকর পরিস্থিতির কারণ হতে পারে বলেও মনোবিজ্ঞানীরা মনে করেন।

### পিতামাতা/পরিচর্যাকারীর দর্শন/শৈলী

শিশু হারনেসের সমর্থন বা অসমর্থন পিতামাতার লালন-পালন শৈলী এবং বিশ্বাসের ওপরও নির্ভর করে।

যেসব পিতামাতা হারনেস ব্যবহার করেন তারা প্রায়ই নিরাপত্তাকে প্রধান কারণ হিসেবে দেখান, কারণ তারা শিশুর সাথে সংযোগ বিচ্ছিন্ন হওয়ার ভয় পান। তবে কারো কারো কাছে হারনেস ব্যবহার করা কেবল একটি সাময়িক ব্যবস্থা যা শিশুর মধ্যে বিশ্বাস এবং শিক্ষা তৈরির সময় ব্যবহৃত হয়। একবার শিশু যখন প্রয়োজনীয় জ্ঞান অর্জন করে ফেলে তখন হারনেসের ব্যবহার কমিয়ে দেওয়া যেতে পারে। কিছু অভিভাবক দাবি করেন যে হারনেস ব্যবহার করা শিশুর জন্য বেশি আরামদায়ক হতে পারে, কারণ দীর্ঘ সময় হাত তুলে বাবা-মায়ের হাত ধরে হাঁটা শিশুর জন্য কষ্টকর হতে পারে। একইভাবে কিছু পিতামাতা যুক্তি দেন যে শিশুকে স্ট্রোলারে রাখার তুলনায় হারনেস ব্যবহার করলে শিশুর প্রয়োজন বা চাহিদার প্রতি বেশি সচেতন থাকা যায়। একইভাবে কিছু পিতামাতা লক্ষ্য করেছেন যে স্ট্রোলারের তুলনায় হারনেস পরে বাইরে থাকার সময় তাদের সন্তানরা বেশি ইতিবাচক এবং খুশি থাকে। এছাড়া কোনো পিতামাতা যদি অত্যন্ত দুশ্চিন্তাগ্রস্থ হন এবং এর ফলে শিশুকে নিয়ে বাইরে যেতে ভয় পান, তবে হারনেস ব্যবহার পিতামাতার সক্ষমতার বোধ বাড়িয়ে দেয় এবং শিশুকে বাইরে নিয়ে যেতে সাহায্য করে যা উভয়ের জন্যই উপকারী হতে পারে।

যারা শিশু হারনেস অপছন্দ করেন তারা যুক্তি দেন যে এর ব্যবহার শিশুদের জন্য সামাজিকভাবে মর্যাদাহানিকর হতে পারে, যেমন "একটি শিশুকে কুকুর বা পশুর মতো ব্যবহার করা"। এর ফলে অন্যেরা মনে করতে পারে যে ওই পিতামাতা তার সন্তানকে নিয়ন্ত্রণ করতে পারছেন না। এ ধরণের দৃষ্টিভঙ্গির প্রবক্তারা দাবি করেন যে উপযুক্ত নিয়ম তৈরি করা এবং তা প্রয়োগ করাই পিতামাতার প্রধান কাজ এবং শিশু হারনেস এ ধরণের দায়িত্ব এড়িয়ে যায়। অন্যান্য শিশু যত্ন বিশেষজ্ঞরা পিতামাতা এবং পরিচর্যাকারীদের আত্মবিশ্বাসের ওপর এর প্রভাব নিয়ে উদ্বেগ প্রকাশ করেছেন। হারনেস ব্যবহারের সবচেয়ে খারাপ দিক হলো অন্য মানুষের "তীক্ষ্ণ দৃষ্টি বা তাকিয়ে থাকা" যারা বোঝেন না যে এটি একটি নিরাপত্তা ব্যবস্থা। অনেকে মনে করেন এই তাকিয়ে থাকা বা স্টিগমা হারনেসের সঠিক ব্যবহারের চেয়ে শিশুর মনে বেশি আঘাত তৈরি করতে পারে। কেউ কেউ টডলারদের হারনেস ব্যবহারের সাথে বড় শিশুদের জন্য জিপিএস এবং স্মার্টফোন ট্র্যাকিং অ্যাপ ব্যবহারের দার্শনিক মিল খুঁজে পান। এই যুক্তি অনুযায়ী, শিশুরা তখনই উপকৃত হয় যখন তাদের একা কোনো সমস্যার সমাধান করতে হয় বা সঠিক সাহায্য খুঁজতে হয়, যা বাবা-মায়ের সাথে স্থায়ী সংযোগ থাকলে সম্ভব নয়।

## সরকারি এবং নিয়ন্ত্রক সংস্থার অবস্থান

### ইউরোপীয় ইউনিয়ন এবং যুক্তরাজ্য
থাম্ব|ডানে|সুইজারল্যান্ডের ওয়াসারউয়েনের সিএল্প হ্রদ সংলগ্ন পাহাড়ী পথের একটি চিহ্ন, যেখানে সম্ভাব্য বিপজ্জনক পথের কারণে শিশু হারনেস ব্যবহারের পরামর্শ দেওয়া হয়েছে

এই সরঞ্জাম সংক্রান্ত প্রবিধানগুলোর উৎস মূলত গণ-উৎপাদিত শিশু হারনেসের জন্য তৈরি পুরনো ব্রিটিশ মানদণ্ড পর্যন্ত খুঁজে পাওয়া যায়। এই ব্রিটিশ প্রবিধানগুলো পরবর্তীতে ইউরোপীয় ইউনিয়নের মধ্যে আরও উন্নত করা হয়, যেখানে হারনেসগুলোকে EN13210:2004 "Children's harnesses, reins and similar type articles" মানদণ্ডে সংজ্ঞায়িত সুরক্ষা প্রয়োজনীয়তাগুলো মেনে চলতে হয়। এই নিয়মগুলো শক্তি, স্থায়িত্ব, ছোট যন্ত্রাংশের ব্যবহার, উপাদানগুলোর আকার, উৎপাদনের জন্য ব্যবহৃত পদার্থ বা রাসায়নিক, সুরক্ষা চিহ্ন এবং নিরাপদ ব্যবহারের নির্দেশনামূলক তথ্যের মতো বিভিন্ন দিক অন্তর্ভুক্ত করে। এছাড়া এতে হারনেস পরীক্ষার পদ্ধতিগুলোও সংজ্ঞায়িত করা হয়েছে। এই ইউরোপীয় মানদণ্ডটি বর্তমানে যুক্তরাজ্যেও একটি ব্রিটিশ স্ট্যান্ডার্ড হিসেবে স্বীকৃত।

বর্তমানে ইইউ-তে এই মানদণ্ডটির একটি নতুন সংস্করণ তৈরির কাজ চলছে; এটি দুটি ভাগে বিভক্ত হবে—পার্ট ১ (শিশুদের হারনেস, রেইনস – সুরক্ষা প্রয়োজনীয়তা এবং পরীক্ষা পদ্ধতি) এবং পার্ট ২ (ব্যাকপ্যাক ও রেইনস সমৃদ্ধ শিশুদের হারনেস – সুরক্ষা প্রয়োজনীয়তা এবং পরীক্ষা পদ্ধতি)।

২০১৩ সালে, ইউরোপীয় চাইল্ড সেফটি অ্যালায়েন্স সুপারিশ করেছিল যে, যেসব পুরনো বা ব্যবহৃত স্ট্রোলারে এখনও ফাইভ-পয়েন্ট হারনেস লাগানো নেই, সেগুলোর ক্ষেত্রে EN13210:2004 সুরক্ষা মান অনুযায়ী অনুমোদিত একটি শিশু হারনেস ব্যবহার করলে শিশুদের জন্য অতিরিক্ত নিরাপত্তা নিশ্চিত হবে।

২০১৯ সাল পর্যন্ত তথ্য অনুযায়ী, যুক্তরাজ্যের 'হাইওয়ে কোড'-এর চার নম্বর নিয়মে সুপারিশ করা হয়েছে যে, রাস্তা দিয়ে হাঁটার সময় বা রাস্তা পার হওয়ার সময় খুব ছোট শিশুদের নিরাপত্তার জন্য বাবা-মা বা পরিচর্যাকারীরা স্ট্রোলারের সম্ভাব্য বিকল্প হিসেবে শিশু হারনেস (রেইনস) ব্যবহার করবেন।

নির্দিষ্ট কিছু এলাকায় যেখানে শিশুদের জন্য ঝুঁকি এবং সম্ভাব্য বিপদ স্বাভাবিকের চেয়ে অনেক বেশি মনে করা হয়, সেখানে স্থানীয় কর্তৃপক্ষ কখনও কখনও এই ধরণের শিশু হারনেস ব্যবহারের সুপারিশ করে থাকে। এর মধ্যে খাড়া পাহাড়ী পথ বা এমন অসম ভূখণ্ড অন্তর্ভুক্ত যা পিচ্ছিল হতে পারে, যার ফলে ছোট শিশু বা পাহাড়ে হাঁটার অভিজ্ঞতা নেই এমন শিশুদের পড়ে যাওয়ার ঝুঁকি থাকে।

### অন্যান্য অঞ্চল
মার্কিন যুক্তরাষ্ট্রে শিশু হারনেসের মানদণ্ড, নিরাপত্তা এবং ত্রুটিপূর্ণ পণ্য বাজার থেকে প্রত্যাহারের প্রক্রিয়াটি 'ইউনাইটেড স্টেটস কনজিউমার প্রোডাক্ট সেফটি কমিশন' দ্বারা তত্ত্বাবধান করা হয়। অস্ট্রেলিয়ায় 'অস্ট্রেলিয়ান কম্পিটিশন অ্যান্ড কনজিউমার কমিশন'-এর অধীনে অস্ট্রেলিয়ান প্রোডাক্ট সেফটি সিস্টেমের মাধ্যমে নিরাপত্তার অনুরূপ মানদণ্ডগুলো তৈরি এবং প্রয়োগ করা হয়।

## তথ্যসূত্র


বিষয়শ্রেণী:শিশু সুরক্ষা
বিষয়শ্রেণী:সুরক্ষামূলক সরঞ্জাম
বিষয়শ্রেণী:শিশু নিরাপত্তা
বিষয়শ্রেণী:ব্যক্তিগত সুরক্ষামূলক সামগ্রী